Svrček, Miloš, poslanec NR SR (2022-12-05):
Ďakujem pekne za slovo. Zákon o miestnych daniach v súčasnosti už pozná samostatný režim pre zdanenie pozemkov, na ktorých sú umiestnené transformačné stanice a predajné stánky, ktorým sa hodnota pozemku určuje nie podľa klasifikácie pozemku v katastri nehnuteľností a následne podľa hodnoty pôdy pre príslušný druh pozemku, ale podľa hodnoty stavebného pozemku, ktorý je uvedený aj v prílohe č. 2 zákona o miestnych daniach. Okrem toho správca dane môže v súčasti všeobecne záväzným nariadením pre transformačné stanice alebo predajné stánky, pozemky s povolením dobývania ložiska, nevyhradeného nerastu a pozemky využívané na fotovoltaiku určiť inú sadzbu dane ako určuje pre štandardné druhy pozemkov podľa § 6 ods. 1 zákona. Spravidla ide o vyššie zdanenie týchto pozemkov v dôsledku vyššej hodnoty pôdy a vyššej sadzby dane. Po úprave príslušných ustanovení zákona o miestnych daniach bude môcť správca dane určiť daň z pozemkov pod ostatným objektom používaných na podnikanie s vyššou hodnotou pozemku a sadzbou dane, čím sa efektívne supluje zdanenie samotného objektu. Niektorí daňovníci za účelom získania neoprávnenej daňovej výhody podávajú čiastkové priznania k dani k nehnuteľnosti, v ktorom uvedú nesprávny druh stavby, na ktorých obec určila vo všeobecne záväznom nariadení nižšiu sadzbu, spravidla ide o úmyselné preklasifikovanie na stavbu využívanú na pôdohospodársku produkciu alebo na skladovanie vlastnej pôdohospodárskej produkcie. Podľa § 10 ods. 4 je na zaradenie stavby rozhodujúci účel využitia stavby k 1. januáru zdaňovacieho obdobia. Ak má správca dane pochybnosti o správnosti zaradenia stavby so správnym účelom využitia stavby, vykoná procesné úkony podľa daňového poriadku. To jest, vyzve daňový subjekt na doplnenie alebo opravu priznania k dani z nehnuteľnosti, vykoná miestne, miestne zisťovanie, daňovú kontrolu, avšak spätné dokazovanie k 1. januáru zdaňovacieho obdobia nie je efektívne a dôkazy správcu dane sú často nedostatočné. Objektívne sa stav k 1. januáru zdaňovacieho obdobia dokazuje dosť ťažko. Zámerom legislatívnej úpravy, s ktorou prichádzame aj po komunikácii a konzultácii s ministerstvom financií, pretože v prvom rade s nimi to bolo odkonzultované, je teda zlepšiť pozíciu správcu dane pri dokazovaní účelu využitia stavby v bežnom zdaňovacom období tak, aby nebolo potrebné dokazovať minulosť, ale prítomnosť. Inými slovami, pri daňovej kontrole bude rozhodujúci skutočný účel využitia stavby zistený v reálnom čase vykonania daňovej kontroly. To jest, uvedená výnimka zo zdanenia podľa účelu využitia stavby k 1. januáru však platí len pre zdaňovacie obdobie, v ktorom sa daňová kontrola vykonala. Tým nie je dotknuté právo správcu dane vykonať daňovú kontrolu do zániku práva vyrubiť daň aj za iné zdaňovacie obdobia. Preto ak daňovník v podanom čiastkovom priznaní k dani z nehnuteľnosti deklaroval konkrétny účel využitia stavby, ktorý nie je zhodný s účelom využitia stavby zisteným daňovou kontrolou, bude pre účely výpočtu dane mať prednosť účel využitia stavby zistený daňovou kontrolou. Tento režim sa navrhuje stanoviť len k stavbám, ku ktorým daňovník na to isté zdaňovacie obdobie podal riadne alebo čiastkové daňové priznanie. Ak sa v rámci vykonanej daňovej kontroly nepreukáže alebo nepotvrdí konkrétny účel využitia stavby v čase vykonanej daňovej kontroly, zaradí sa stavba medzi ostatné stavby podľa § 10 ods. 1 písm. i) a tak sa aj zdaní pre príslušné bežné zdaňovacie obdobie. Po komunikácii s Ministerstvom financií Slovenskej republiky aj po rokovaní v jednotlivých výboroch však prichádzam ešte s pozmeňujúcim a doplňujúcim návrhom, pričom dôvodom tohto predloženia pozmeňováku je doplnenie ustanovenia z dôvodu potreby zvýšenia právnej istoty v súlade s pôvodným zámerom zákonodarcu zaraďovať nevyužívané prázdne stavby medzi ostatné stavby. Predíde sa tak aplikačným problém, keď daňové subjekty nezmenia v priznaní k dani z nehnuteľnosti spôsob využitia stavby oproti pôvodnému využitiu stavby, ak sa daná stavba prestala užívať. Preto predkladám pozmeňujúci a doplňujúci návrh poslanca Národnej rady Slovenskej republiky Miloša Svrčeka k návrhu poslancov Národnej rady Miloša Svrčeka, Kataríny Hatrákovej, Petra Libu a Ľudovíta Gogu na vydanie zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov. V súlade s ustanoveniami zákona Národnej rady o rokovacom poriadku preto predkladám tento pozmeňujúci návrh. V poslaneckom návrhu zákona navrhujem tieto zmeny a doplnenia: K čl . I nový bod 3. Za doterajší bod 2 sa vkladá nový bod 3, ktorý znie: „3. V § 10 od. 2 sa na konci pripája táto veta: „Stavba, ktorá sa prestala užívať, sa zaradí ako ostatná stavba podľa ods. 1 písm. i).“.“ Doterajšie body je potrebné primerane prečíslovať. Nový bod nadobúda účinnosť dňom vyhlásenia. Ďakujem pekne.